Bybelskool » Johannes 16:1-33 – Die Heilige Gees is ons inspirasie
Written by Chris van Wyk. Posted in God, Johannes
Ek raak stil voor die Here en wy my aan Hom toe.
Ek lees Johannes 16. Die volgende aspekte tref my:
Die hoofstuk val in vier dele uiteen:
In aansluiting by die vorige waarskuwing dat die wêreld hulle sal haat, moedig Jesus hulle aan om nie afvallig te raak weens vervolging nie – 16:1-4;
Jesus belowe dat die Heilige Gees sal kom wat die gelowiges in die volle waarheid sal lei – 16:5-15;
Jesus gebruik beeldspraak om sy opstanding na ’n “klein rukkie” te voorspel wat tot groot blydskap vir hulle sal lei asook vrymoedigheid in gebed – 16:16-24;
Jesus moedig hulle weereens aan om moed te hou, want Hy het die wêreld klaar oorwin en hulle sal die vrug daarvan geniet – 16:25-33.
16:1-4: Dit tref my hoe pertinent Jesus die dissipels waarsku om nie afvallig van Hom te raak nie. Om Jesus te volg, is nooit eenvoudig nie. Daarvoor sal daar altyd te veel teenstand wees teen die ware gelowiges wat aan Jesus getrou wil bly. En in die dissipels se geval sal die teenstand kom van die Joodse leiers (ban uit die sinagoges) en die Romeinse ryk (vervolging het amper 4 eeue voortgeduur).
16:5-15: Jesus praat hier oor Sy hemelvaart wat die voordeel het dat Hy die Heilige Gees dan kan stuur. Die Heilige Gees se funksie sal wees om aan die een kant die sondigheid van die wêreld aan te toon, sowel as die oordeel van die duiwel (negatiewe funksie) en daarteenoor aan die ander kant dat die reg aan Jesus se kant is (positiewe funksie).
Let op dat die Gees nie net ’n interne private funksie in die gelowiges het nie, maar ook ’n publieke funksie. Maar Hy lei ook elke gelowiges in die volle waarheid deurdat alles wat Jesus vir die gelowiges verwerf het, deur die Gees aan hulle gegee sal word.
16:16-24: In ’n stuk beeldspraak praat Jesus dan van sy opstanding na ’n “klein rukkie” wat die dissipels egter nie mooi begryp nie. Dan brei Jesus verder daarop uit en praat van hulle hartseer oor sy dood, wat egter net die geboorte van die nuwe koninkryk sal wees. Hulle droefheid sal in blydskap verander. En dié blydskap sal hulle ’n nuwe vrymoedigheid gee in hulle gebede. In Jesus se naam sal God hulle gebede verhoor.
16:25-33: Jesus los dan die beeldspraak en praat reguit oor sy aanvanklike koms van die Vader af en sy komende terugkeer na Hom toe. Let op hoe dit hulle in geloof laat reageer – hoewel hulle steeds nie standvastig kon wees in die Lydenstyd wat binnekort in Getsemane sou verdiep (daarvoor het hulle die inwoning van die Gees nodig gehad), soos Jesus inderdaad weer voorspel.
Dit is so wonderlik dat Jesus van die dissipels se oorwinning praat terwyl Hy weet dat hulle binne ’n paar uur liederlik sal faal. Enigiets goeds wat in my lewe gebeur (of wat ek dink ek reggekry het), kom uiteindelik en in die laaste instansie van die Here af.
Ek loof die Here vir Sy Gees wat in my woon en my in die oorwinning van Jesus laat deel.
Sodat elkeen wat in Hom glo, nie verlore mag gaan nie
Tags: Heilige Gees, Johannes
Môre is orgaan skenking sonde en bloed skenk.
Belangrike onderwerp. Kort en kragtige leiding.